和子瞻宿臨安浄土寺
作者：蘇轍
朝代：宋

paragraphs: 四方清浄居，多被僧所占。
既無世俗營，百事得豐贍。
家居每紛薄，奉養出寒欠。
昔年旅東都，局促吁已厭。
城西近精廬，長老時一覘。
每來獲所求，食飽山茶釅。
塵埃就湯沐，垢膩脫巾韂。
不知禪味深，但取饑腸饜。
京城苦煩溷，物景費治染。
吳都况清華，觀剎吐光艷。
石矼度空闊，泉溜瀉深塹。
經過未足多，終老應長歉。